Hillside, Tarlton loop deur onder verwoestende brandeBrande in Tarlton buite Krugersdorp (Oktober 2019) (Foto: Verskaf) Veeweiding en landerye is Maandag in Tarlton buite Krugersdorp in Gauteng vernietig en die gemeenskap moes inspring en help om die brand te blus wat deur sterk wind aangeblaas is. Die skade wat die aangerig het, kon verhinder gewees het indien mense versigtigheid aan die dag lê en keer dat oop vure buite beheer raak, het Tjaart Steenkamp, VF Plus-raadslid in die Mogale City- plaaslike munisipaliteit, gesê. Kleinboere wat reeds gebuk gaan onder droogtetoestande is die ergste getref. Daar is nog nie ŉ amptelike vee-verliessyfer beskikbaar nie. Watertrokke kon nie gevul word nie omdat brandende kragpale omgeval het en groot gebiede sonder elektrisiteit was. “Hoewel daar streng wetgewing geld vir die voorkoming van veldbrande, steur min hulle daaraan. Die VF Plus doen ŉ dringende beroep op die inwoners van Mogale City om versigtig te wees om oop vure sonder toesig te laat, nie sigaretstompies by motorvensters uit te gooi nie en om aan te sluit by plaaslike gemeenskappolisiëringforums om brande sodoende onmiddellik aan te meld,” het Steenkamp gesê. “Gemeenskappe moet verantwoordelikheid vir hul eie welstand begin neem en voorsorg tref om gevaarlike situasies te verhinder. Elkeen, hoe groot of klein, kan met die regte gesindheid ŉ betekenisvolle bydrae lewer.”